Jurij Drohobyĉ

Jurij (dont ël ver nòm a l'era Kotermak), dit Drohobyĉ da soa sità ëd nàssita, Drohobyĉ, a l'era nassù anviron dël 1450 an na famija dla cita borzoasìa.
A l'ha arseivù soa anstrussion elementar a Drohobyĉ e a Lviv.
Peui a l'ha studià a Cracòvia.
A l'ha quindi seghità ij sò studi a Bològna, anté ch'a l'é andàit a pé an passand për Venessia e Pàdoa.
Vers ël 1474 a l'é intrà a l'Università ëd Bològna e ant l'ann universitari 1478-1479 a-i mostrava già astronomìa.
A l'é stàit resior ëd cola università ant j'agn 1481-1482 (l'anvestidura a l'era avnùita ant la basìlica ëd San Fransesch).
Apress a l'ha continuà jë studi an medzin-a e dël 1482 a l'ha arseivù ël tìtol ëd dotor an medzin-a.

Pì tard, al màssim dël 1488, a mostrava astronomìa e medzin-a a l'Università ëd Cracòvia.
Da la facoltà ëd medzin-a, ai 25 ëd maj 1488, Jurij a l'ha arseivù dël teren për fabrichesse na ca, ch'a l'ha peui lassà për testament a l'Università: dòp soa mòrt, ambelessì a l'han abitaje djë student ëd medzin-a.
Ant un papé daità dij 31 ëd luj 1492 a l'é sità tanme médich real.

A l'é mòrt ai 4 ëd fërvé 1494 a Cracòvia, andoa a l'é stàit sotrà.

 Euvre prinsipaj 
 Юрій Дрогобич. Iudicium pronosticon Anni MCCCCLXXX III.
Iudicium pronosticon (Roma, 1483)
A l'é un test ëd 19 pàgine (10 feuj nen numerà), organisà an des cite part, dedicà al vësco ëd Roma, Sist IV, ch'a trata ëd problema d'astrologìa e ëd nossion d'astronomìa, geografìa e medzin-a.

Drohobyĉ, Jurij